CELEX: 32021D0942
Language: sk
Date: 2021-06-10 00:00:00
Title: Vykonávacie rozhodnutie Komisie (EÚ) 2021/942 z 10. júna 2021, ktorým sa stanovujú pravidlá uplatňovania smernice Rady 2006/112/ES, pokiaľ ide o zostavenie zoznamu tretích krajín, s ktorými Únia uzavrela dohodu o vzájomnej pomoci s podobným rozsahom, ako má smernica Rady 2010/24/EÚ a nariadenie Rady (EÚ) č. 904/2010

11.6.2021   
               
               
                  SK
               
               
                  Úradný vestník Európskej únie
               
               
                  L 205/80
               
            
         VYKONÁVACIE ROZHODNUTIE KOMISIE (EÚ) 2021/942
         z 10. júna 2021,
         ktorým sa stanovujú pravidlá uplatňovania smernice Rady 2006/112/ES, pokiaľ ide o zostavenie zoznamu tretích krajín, s ktorými Únia uzavrela dohodu o vzájomnej pomoci s podobným rozsahom, ako má smernica Rady 2010/24/EÚ a nariadenie Rady (EÚ) č. 904/2010
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 369m ods. 3,
         keďže:
         
                     (1)
                  
                  
                     Fungovanie vnútorného trhu, globalizácia a technologické zmeny viedli k prudkému nárastu elektronického obchodu, a teda k dodávkam tovaru a služieb na diaľku v členských štátoch od dodávateľov usadených buď v inom členskom štáte, alebo z tretích území alebo tretích krajín.
                  
               
                     (2)
                  
                  
                     Smernica 2006/112/ES bola zmenená smernicami (EÚ) 2017/2455 (2) a (EÚ) 2019/1995 (3) s cieľom prispôsobiť systém dane z pridanej hodnoty (DPH) elektronickému obchodu zabezpečením účinného a efektívneho výberu DPH minimalizovaním administratívneho zaťaženia zdaniteľných osôb aj daňových správ a s cieľom modernizovať právny rámec pre DPH pre cezhraničný elektronický obchod medzi podnikmi a spotrebiteľmi.
                  
               
                     (3)
                  
                  
                     Podľa článku 369m ods. 1 písm. c) členské štáty majú povoliť každej zdaniteľnej osobe usadenej v tretej krajine, s ktorou Únia uzavrela dohodu o vzájomnej pomoci s podobným rozsahom, ako má smernica Rady 2010/24/EÚ (4) a nariadenie Rady (EÚ) č. 904/2010 (5), aby pri predaji tovaru na diaľku z danej tretej krajiny využívala osobitnú úpravu bez toho, aby ju musel zastupovať sprostredkovateľ usadený v Únii.
                  
               
                     (4)
                  
                  
                     Dohoda medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty (6) nadobudla účinnosť 1. septembra 2018.
                  
               
                     (5)
                  
                  
                     Uvedená dohoda má podobný rozsah ako smernica 2010/24/EÚ a nariadenie (EÚ) č. 904/2010, keďže sa ňou vytvára spoločný systém spolupráce, najmä pokiaľ ide o výmenu informácií, s cieľom umožniť orgánom zodpovedným za uplatňovanie právnych predpisov v oblasti DPH navzájom si pomáhať pri zabezpečovaní súladu s uvedenými právnymi predpismi a pri ochrane príjmov z DPH. Poskytuje tiež pomoc na zabezpečenie správneho vymerania DPH, boj proti podvodom v oblasti DPH a vymáhanie pohľadávok týkajúcich sa DPH. Dohoda obsahuje pravidlá a postupy týkajúce sa administratívnej spolupráce a pomoci pri vymáhaní, ktoré sú podobné pravidlám a postupom stanoveným v smernici 2010/24/EÚ a nariadení (EÚ) č. 904/2010, a stanovujú sa v nej povinnosti príslušných orgánov navzájom si pomáhať, a to na úrovni rovnocennej úrovni stanovenej v smernici 2010/24/EÚ a nariadení (EÚ) č. 904/2010.
                  
               
                     (6)
                  
                  
                     Nórske kráľovstvo by sa preto malo uviesť na zozname tretích krajín, s ktorými Únia uzavrela dohodu o vzájomnej pomoci uvedenú v článku 369m ods. 1 písm. c) smernice 2006/112/ES.
                  
               
                     (7)
                  
                  
                     Keďže príslušné hmotnoprávne ustanovenia smernice 2006/112/ES sa uplatňujú od 1. júla 2021, je vhodné, aby sa toto rozhodnutie uplatňovalo od uvedeného dátumu.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre administratívnu spoluprácu,
                  
               PRIJALA TOTO ROZHODNUTIE:
         
            Článok 1
            Treťou krajinou, s ktorou Únia uzavrela dohodu o vzájomnej pomoci s podobným rozsahom, ako má smernica 2010/24/EÚ a nariadenie (EÚ) č. 904/2010, je Nórske kráľovstvo.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. júla 2021.
         
         
            V Bruseli 10. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 11.12.2006, s. 1.
         
            (2)  Smernica Rady (EÚ) 2017/2455 z 5. decembra 2017, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku (Ú. v. EÚ L 348, 29.12.2017, s. 7).
         
            (3)  Smernica Rady (EÚ) 2019/1995 z 21. novembra 2019, ktorou sa mení smernica 2006/112/ES, pokiaľ ide o ustanovenia týkajúce sa predaja tovaru na diaľku a určitých domácich dodaní tovaru (Ú. v. EÚ L 310, 2.12.2019, s. 1).
         
            (4)  Smernica Rady 2010/24/EÚ zo 16. marca 2010 o vzájomnej pomoci pri vymáhaní pohľadávok vyplývajúcich z daní, poplatkov a ďalších opatrení (Ú. v. EÚ L 84, 31.3.2010, s. 1).
         
            (5)  Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 268, 12.10.2010, s. 1).
         
            (6)  Ú. v. EÚ L 195, 1.8.2018, s. 3.